Gulbrandsen-show da Molde rundspilte Vålerenga
- Vi er på hugget og har lyst å revansjere oss i dag. Vi er effektive og da får de det vanskelig, sier Molde-kaptein Daniel Berg Hestad til TV 2. Vålerengas Daniel Freheim Holm var ikke nådig mot eget lag etter 0-4-tapet. - Vi er ikke bedre i dag. Vi må opp mange hakk, ellers får vi det veldig tøft fremover, sier han til TV 2. Etter 12 minutt stusset Jo Inge Berget til Gulbrandsen, som fra 17 meter hamret ballen utagbart til høyre for Vålerenga-keeper Gudmund Kongshavn. Bare to minutter senere var det Bergets tur til å score. Martin Linnes hev seg inn i en duell med Kongshavn, som bokset ballen ut i feltet. Der stod Berget umarkert og sendte enkelt Molde opp i 2-0. REFERAT: VG fulgte Molde-Vålerenga Om Molde hadde vært effektive frem til da rakk de å brenne to sjanser like etter ved Per Egil Flo og Mats Møller Dæhli. Så kom 3-0 etter 25 minutter, og hvilket mål! Gulbrandsen fikk ballen av Mattias Moström 30 meter skrått fra Vålerenga-målet. Den tidligere Lillestrøm-spilleren klinket til, og ballen gikk nok en gang i Kongshavns høyre hjørne. Gulbrandsen står med fire mål etter overgangen fra Lillestrøm (seks totalt i år). Det femte i blått burde komt fire minutter senere. Hans eget forarbeid var det klasse over, men avslutningen ble for nonchalant - og Kongshavn reddet. Vålerenga var usedvanlig tamme denne søndagskvelden. De manglet tydelig selvtillit og skapte ikke en eneste sjanse i løpet av kampen. Trener Kjetil Rekdal var med god grunn misfornøyd. Han gjorde to bytter i pausen og ett siste etter 60 minutter. Uten at det hjalp mye. Molde hadde full kontroll. De kunne og burde ha vunnet mer enn de gjorde. Innbytter Daniel Chima Chukwu brente tre (!) gode sjanser, mens både Mats Møller Dæhli, Daniel Berg Hestad og Jo Inge Berget hadde ganske gode muligheter etter pause. At det «bare» stod 3-0 etter 83 minutter skal Vålerenga-keeper Gudmund Kongshavn ha mye av æren for. Han var den eneste Vålerenga-spilleren som kan få godkjent i Rekdals karakterbok. Men i det 85. minutt ble det endelig uttelling for Molde igjen. Kongshavn måtte gi retur. Ingen VIF-spillere markerte høyreback Martin Linnes, som enkelt satte inn 4-0 fra kort hold.
(MFK-VIF 4-0) Fredrik Gulbrandsen hamret inn to mål da Molde lekte med Vålerenga på Aker stadion.